– Fikk for få sekunder siden beskjed om at Bybanen er i drift igjen, sier Ingrid Dreyer, kommunikasjonsrådgiver i Skyss, klokken 1806.

Dreyer forteller at det vil være noen forsinkelser, men at hun regner meg at Bybanen vil gå som normalt om en times tid.

Ekstrabussene skapte trafikkaos

Det ble trafikktrøbbel på Wergeland, da en kjøreledning ble revet ned av en lastebil 1213 tirsdag.

– Bergen er Bergen, det blir ikke større plass selv om solen skinner, sier operasjonsleder i Hordaland politidistrikt, Morten Kronen.

Kronen informerte da om at to motorsyklister er på stedet, for å dirigere trafikken.

Marianne Bruun, beredskapsvakt Keolis Norge, sa det ville ta tid før før Bybanen kunne gå som normalt.

– Selv om vi får i gang strømmen igjen, må banen testkjøres før Bybanen kan kjøre, sa hun.

Anbefalte buss fra sentrum

I mellomtiden satt Skyss opp busser, som har skapte problemer i ettermiddagsrushet.

Det skapte også problemer i busstrafikken i Bergen Sør. Kommunikasjonsrådgiver Ingrid Dreyer, fortalte at de hadde fått melding om en del forsinkelser.

– Det er ringvirkninger, rett og slett, sa Dreyer.

De prøde da å frakte passasjerer i busser mellom Wergeland og Lagunen.

Passasjerene var imidlertid mange, og de hadde problemer med å finne nok busser.

På Wergeland, hvor Bybanen stopper, strømmet horder av passasjerer over veien for å ta bussen videre.

Det var lang tid mellom bussene, og fullt på begge busstoppene ved Wergeland, skrev en leser til BA.

– Det er krevende, sa Dreyer i Skyss, som anbefalte folk å ta bussen fra sentrum istedenfor.

– Det er nok lettere enn å ta Bybanen til Wergeland og buss videre derfra.

Det ble først meldt at Bybanen kunne åpne igjen i 1500-1600-tiden.

Bybanen gikk normalt fra sentrum til Wergeland og fra Mårdalen til endestoppet på Lagunen.

Illsint passasjer

En illsint Harald Mugge ringte til BA og sier at han og flere andre har ventet i over en time på Nesttun.

– Vi får ingen informasjon fra Skyss, og det går ingen busser. En dame på Bybanen sa til oss at hun ikke visste om det kom til å komme buss, sier Mugge.